
Alkuteos Le colonel Chabert ilmestyi ensimmäisen kerran vuonna 1832 aikakauslehdessä L’Artiste. Vuonna 1844 Balzac liitti sen kokonaisuuteen La Comédie humaine.


Suomennoksessa on käytetty Le Livre de Poche Classique -sarjan editiota vuodelta 1973:


Le colonel Chabert, suivi de Ferragus. Texte intégral.


Teos on aikaisemmin julkaistu


Huvi Vuorisen suomentamana vuonna 1918


Kariston 1 markan romaaneja -sarjassa.









LUKIJALLE


Honoré de Balzac kuvaa laajassa Inhimillinen näytelmä (La Comédie humaine) -teossarjassaan ja myös eversti Chabertin tarinassa oman aikansa ranskalaista yhteiskuntaa: sen ominaispiirteitä, muutoksia ja ihmisiä näiden muutosten rattaissa. Ranskassa 1700- ja 1800-luvun vaihteen molemmin puolin tapahtuu suuria yhteiskunnallisia mullistuksia ja hallitsijanvaihdoksia tuhka tiheään, ja Balzac seuraa tarkalla silmällä, mitä vaikutuksia niillä on eri yhteiskuntakerroksiin kuuluvien ihmisten elämään.


Seuraavassa on aikajana Ranskan historiasta Eversti Chabertin aikoihin, sillä näihin eri vaiheisiin viitataan tekstissä useaan otteeseen:





	Ranskan suuri vallankumous, alkuvaihe

	1789–1792





	Terrorin aika

	1793–1794





	Direktorion aika

	1795–1799





	Napoleon otti vallan, konsuliaika

	1799–1804





	Napoleon keisariksi, keisarikunnan aika

	1804–1814





	Napoleonin sodat, mm. Jenan taistelu 1806 ja Eylaun taistelu 1807


	1804–1814





	Napoleonin ensimmäinen ero ja karkotus Elballe

	1814





	Ensimmäinen restauraatio: monarkia

	1814-1815





	Napoleonin paluu: ”Satapäiväinen keisarikunta”

	1815





	Napoleonin toinen ero ja karkotus Saint Helenalle

	1815





	Toinen restauraatio: perustuslaillinen monarkia

	1815–1830







Eversti Chabert on teos, jossa on kaksi keskeistä aihepiiriä: laki ja raha. Tarina rakentuu näiden kahden teeman ympärille. Juoni etenee kuitenkin päähenkilön, Napoleonin sodissa henkilöllisyytensä menettäneen sotaveteraanin, elämänkohtalon kautta.


Keskiössä on laki, lainkäyttö ja lainkäytön moraali. Balzacin kuvaama lakitoimistojen maailma on raadollinen. Kuka kelpaa asiakkaaksi, kuka ei? Kenellä on rahaa, kenellä ei? Laajemmin ajateltuna Balzac haluaa osoittaa, miten raha tai sen puute vaikuttaa yhteiskuntaan, ihmisten identiteetteihin, arvoihin ja asemaan.


Rahan ja rahattomuuden, rikkauden ja köyhyyden merkitys yksilön elämässä tulee Balzacilla erityisen voimakkaasti esiin.


Frangista oli tullut ranskassa virallinen rahayksikkö vuonna 1795, mutta se ei vielä ollut kokonaan vakiintunut, ainakaan ihmisten mielissä. Se näkyy myös Balzacin tekstissä.


Jos lukija haluaa seurata, minkälaisista rahasummista missäkin tilanteessa on kyse ja miten nuo summat ja rahayksiköt vertautuvat toisiinsa, siinä voi auttaa seuraava luettelo, jossa tekstissä esiintyviä rahayksiköitä on verrattu perusyksikkö frangiin:


– livre, vanha perusyksikkö vuoteen 1795 asti, arvo suunnilleen sama kuin frangin


– kupariraha sou, vanha yksikkö, arvo 1/20 livreä, eli 20 souta = 1 livre


– centime (sentiimi), livren ja frangin sadasosa


– kultarahat louis (vanha, arvo 20 livreä) ja napoleon (uusi, arvo 20 frangia)


– ecu (vanha hopearaha), arvo 5 livreä.


Balzacin ajankuva on tarkka, ja yhteiskunnan statuserot, yhteiskunnalliset murrokset ja niiden aiheuttamat ristiriidat näkyvät ihmisten elämässä. Kuitenkin esimerkiksi lakitoimiston kirjureiden toimintaan Balzac tuo myös oivaltavaa huumoria.


Balzacilla oli tapana hahmotella teoksiaan vähitellen ja kirjoittaa niistä useampia versioita. Tämäkin tarina oli alun pitäen nimeltään La Transaction (”Sovinto”), sitten La Comtesse a deux maris (”Kreivittärellä on kaksi aviomiestä”) ja lopulta vuonna 1832 Le colonel Chabert eli Eversti Chabert.


Alaviitteissä on avattu muutamia paikan- ja henkilönnimiä ja vuosilukuja. Alaviitteet ovat suomentajan.


Antoisia lukuhetkiä!


Osmo Korhonen









I
Lakitoimistossa


”Kappas vain, taas se vanha pitkätakki!” huudahti pikkukirjuri. Lakitoimistoissa juoksupoikia kutsutaan pikkukirjureiksi. Samalla hetkellä poika puraisi oikein hyvällä ruokahalulla leivänpalaa ja irrotti vähän sen pehmeää sisusta, muovaili siitä pienen pallon ja ampui sen tuuletusluukun kautta iloisesti ulos ikkunasta, jonka pieltä vasten nojaili. Hyvin suunnattuna ammus osui ensin tuntemattoman miehen hattuun ja kimmahti siitä ylös miltei ikkunakehikon tasolle. Mies kulki rue Viviennellä sijaitsevan talon pihan poikki, ja juuri siinä talossa asui herra Derville, asianajaja.


”Kuule Simonnin, älä pilaile ihmisten kustannuksella, tai osoitan sinulle ovea! Olkoon asiakas kuinka köyhä tahansa, hän on aina ihminen, pahus vieköön!” sanoi herra Boucard, pääkirjuri, ja keskeytti kululaskun laatimisen.


Juoksupoika on yleensä kolmetoista- tai neljätoistavuotias, kuten Simonninkin, ja toimii kaikissa lakitoimistoissa pääkirjurin erityisen käskyvallan alla. Esimiehen henkilökohtaiset toimeksiannot ja rakkauskirjeet työllistävät muutenkin kiireistä pikkukirjuria, jonka tehtävänä on kuljetella tuomioistuinten päätöksiä ulosottomiehille ja kanteita oikeuspalatsiin. Käytöstavoiltaan hän on kuin pariisilainen katupoika, jonka kohtalona on toimia saivartelijoiden oikkujen mukaan. Toki juoksupoika on vielä lapsi ja siksi useimmiten häikäilemätön, hillitön, kuriton, viisasteleva, pilkallinen, ahne ja laiska. Oli miten oli, lähestulkoon jokaisella pikkukirjurilla on jossain ullakolla, kuudennessa kerroksessa, asusteleva vanha äiti jonka kanssa he yhdessä jakavat pojalle kuukausittain maksetut kolmenkymmentä tai neljänkymmentä frangia.


”Jos se kerran on ihminen, miksi te kutsutte sitä pitkätakiksi?” kysyi Simonnin ja näytti koululaiselta, joka oli saanut opettajansa kiinni virheestä. Poika pääsi jälleen leipänsä ja juustonsa kimppuun, nojasi olkapäänsä uudestaan ikkunanpieleen ja lepuutti itseään seisomalla samalla tavalla kuin julkisten vaunujen hevoset lepäävät vuorojen välissä: toinen jalka nostettuna toisen kengän kärkeä vasten.


”Mitä jäynää me voisimme tuolle hyypiölle keksiä?” sanoi kolmas kirjuri Godeschal matalalla äänellä ja keskeytti pohdiskelunsa, joka koski kirjurien työstämää määräyskirjelmää. Hän oli sanelemassa kopioitavaksi luonnosta, jonka neljäs kirjuri oli laatinut ja josta kaksi juuri maakunnista saapunutta kokematonta vasta-alkajaa nyt raapusti kopioita.


Sitten Godeschal alkoi kehitellä jatkoa saneluunsa: ”…mutta jalossa ja hyväntahtoisessa viisaudessaan Hänen Majesteettinsa Ludvig Kahdeksastoista (laittakaa se kokonaan kirjaimin, hehheh, ja korkeasti oppinut Desroches tekee sitten sen virallisen jäljennöksen), hetkellä jolloin Hän otti valtakuntansa ohjat jälleen käsiinsä, ymmärsi… (mitä se paksu koiranleuka muka ymmärtää) tärkeän tehtävänsä, johon Hänet oli kutsunut pyhä Kaitselmus!...... (eli siis huutomerkki ja kuusi pistettä, kyllä niillä siellä palatsissa sen verran hurskautta piisaa, että tuon merkkiläjän meille sallivat), ja Hänen ensimmäinen ajatuksensa, niin kuin tässä tarkoitetun määräyksen allekirjoituksen päivämäärä vahvistaa, oli korjata meidän vallankumouksellisten aikojemme kauhistuttavien ja surullisten katastrofien aiheuttamat takaiskut palauttamalla uskollisille ja runsaslukuisille palvelijoilleen (tuo runsaslukuinen on imartelua, ja siitä se tribunaali on varmasti oikein mielissään) koko heidän myymätön omaisuutensa, sijaitsipa se julkisilla tiluksilla, olipa se alkuperäistä tahi hankittua kruununomaisuutta, ja lopuksi, kuuluipa se julkisten laitosten käyttövaroihin, sillä me olemme ja tulemme olemaan kelpoisia tukemaan sitä, että sellainen on paljon puhutun ja niin vilpittömän kuninkaallisen määräyksen henki ja tarkoitus, ja se on tehty vuonna…Odottakaapas”, Godeschal sanoi kolmelle muulle kirjurille, ”tämä pahuksen lausehirviö on täyttänyt paperini kokonaan. No niin”, hän jatkoi ja kostutti kielellään vihkon reunaa saadakseen paksun leimapaperin sivun taittumaan, ”sitten jatketaan. Ja jos te haluatte keksiä jotain kujetta tuolle miesraukalle, niin hänelle voi kertoa, että johtaja pääsee keskustelemaan asiakkaittensa kanssa vasta kello kahden ja kolmen välillä yöllä. Saammepa nähdä tuleeko hän takaisin, mokoma vanha jauhopussi!”


Sitten Godeschal jatkoi jo kerran aloittamaansa lausetta: ”…joka on tehty vuonna… vuonna... Oletteko kärryillä?”


”Ollaan”, kuului vastaus kolmen kopistin suusta.


Kaikki sujui tasatahtiin: kirjelmän sanelu, rupattelu ja salajuoni.


”...joka on tehty vuonna… Noh? Pappa Boucard, mikä on tämän kirjelmän päiväys? Teidän pitää laittaa i-kirjainten päälle pisteet, voi turkanen sentään! Sillä lailla saadaan lisää sivuja.”


”Turkanen”, toisti yksi kirjureista ennen kuin pääkirjuri ehti vastata mitään.


”Mitä? Kirjoititteko te sinne että turkanen?” huudahti Godeschal ja katsoi toista vasta-alkajaa näyttäen yhtä aikaa sekä ankaralta että ivalliselta.


”Kyllä vain”, sanoi neljäs kirjuri Desroches, joka kurkisti vieressään istuvan kollegan paperiin. ”Hän on kirjoittanut: pitää laittaa i-kirjainten päälle pisteet, ja turkanen on kirjoitettu kahdella k:lla.”


Kaikki kirjurit purskahtivat nauruun.


”Miten teidän mielestänne, herra Huré, sana turkanen voisi olla lakitermi, vaikka te sanotte olevanne kotoisin Mortagnesta!” huudahti Simonnin.


”Pyyhkikää se äkkiä pois!” sanoi pääkirjuri. ”Nimittäin, jos se tuomari, jonka vastuulla on määrätä jutun oikeudenkäyntikulut, näkisi tuollaisia merkintöjä, hän sanoisi: Täällähän annetaan piut paut töherryksille! Aiheuttaisitte isännälle ikävyyksiä. No, älkää tehkö enää noita tyhmyyksiä, herra Huré! Normandialaisen pitää olla huolellinen kirjelmää kirjoittaessaan. Kirjurinkin pitää muistaa, miten sotaväessä sanotaan: Olalle vie!”


”Joka on tehty vuonna… vuonna...?” Godeschal odotti. ”No, sanokaa se, Boucard, milloin se oli?”


”Kesäkuussa 1814”, vastasi pääkirjuri keskeyttämättä työtään.


Silloin toimiston ovelta kuului koputus, joka pysäytti kirjelmän rönsyilevän sanelun. Hampaat välkkyen ja silmät ilakoiden viisi kiharapäistä kirjuria kohotti nenänsä kohti ovea kiekaistuaan yhteen ääneen kuin kanttorikuoro: ”Sisään.”


Boucard keskittyi tutkimaan isoa läjää asiakirjoja, niitä pikkujuttuja, jos oikeuspalatsista kysytään, ja yritti saada keskeneräistä kululaskuaan valmiiksi.


Lakitoimiston suurikokoisessa huoneessa oli perinteinen kaakeliuuni, yleinen varuste kaikissa metkuiluluolissa. Savuröörit kulkivat huoneen poikki ja liittyivät muurattuun takkaan, jonka marmorilaatalla näkyi leivänpalasia, briejuustokolmioita, kylmiä siankyljyksiä, juomalaseja, pulloja sekä pääkirjurin kaakaokuppi. Elintarvikkeiden haju sekoittui tauotta lämmitetyn uunin nostattamaan katkuun ja konttorin paperisaasteen synnyttämään hajuun niin hyvin, että kenenkään nenä ei olisi pystynyt erottamaan toimiston ilmasta edes ketun löyhkää. Lattialle oli kertynyt jo kirjurien mukanaan tuoma kerros savea ja lunta. Ikkunan ääressä oli pääkirjurin kirjoituslipasto ja sen vieressä pienempi pöytä. Se oli tarkoitettu kakkoskirjurille, joka juuri nyt oli oikeuspalatsilla.


Oli aamu, ja kello oli ehkä kahdeksan ja yhdeksän välillä.


Toimiston seinien ainoina koristuksina oli valtavia keltaisia julisteita, joissa ilmoitettiin omaisuuden ulosotoista ja myynneistä, huutokaupoista, holhoojien ja holhottavien välisistä sopimuksista sekä lainvoimaisista tai valmisteilla olevista pakkohuutokaupoista – kaikki lakitoimiston glooriaa! Pääkirjurin pöydän takana oli suuri lokerokaappi, joka ulottui lattiasta kattoon. Sen lokerot oli ahdettu täyteen paperinippuja, joista roikkui loputon määrä nimilappuja ja punaisia merkkilankoja; ne saivat oikeusprosessien asiakirjat näyttämään erityisen tärkeiltä. Kaapin alimmat hyllyt olivat täynnä käytössä kellastuneita, sinisellä paperilla päällystettyjä tärkeitten asiakkaitten kansioita, joiden tuottoisat jutut pitivät juuri nyt toimiston kiireisenä.


Ikkunoiden likaiset lasiruudut päästivät valoa sisään vain vähän. Sitä paitsi helmikuussa hyvin harvassa pariisilaisessa lakitoimistossa pystyy kirjoittamaan ilman lampun apua ennen kello kymmentä, sillä toimistoihin suhtaudutaan välinpitämättömästi varsin ymmärrettävästä syystä: kaikki vierailevat niissä, mutta kukaan ei viivy niissä pitempää aikaa, joten kenenkään mielenkiinto ei kohdistu näin arkipäiväiseen seikkaan. Niin asianajaja, asiakkaat kuin kirjuritkin vähät välittävät sellaisen paikan tyylikkyydestä, joka yksille on luokkahuone, toisille läpikulkupaikka ja opettajalle työtila. Likainen irtaimisto siirtyy asianajajalta toiselle niin tunnontarkasti, että joissakin toimistoissa on edelleenkin käytössä arkistolaatikoita, viivaimia ja asiakirjalaukkuja, jotka ovat peräisin Chlet-tuomioistuimessa toimineilta asiamiehiltä. (Chlet on lyhenne sanasta Châtelet, joka vanhan vallan aikana vastasi nykyisessä alioikeudessa käsiteltävistä asioista).


Tässä pimeässä ja pölyn peittämässä lakitoimistossa – kuten kaikissa muissakin vastaavissa – oli apua ja palvelua tarvitsevien kannalta jotain hyvin luotaantyöntävää, mikä teki siitä yhden kammottavimmista loukoista Pariisissa. Mutta kun kosteanmärissä sakasteissa rukoukset punnitaan ja almuina painon mukaan maksetaan, ja kun kaupustelijoiden puodeissa liehuu ryysyjä ja lumppuja jotka riuduttavat kaiken toivomme paremmasta elämästä ja näyttävät mihin juhlamme päättyvät, niin jos näitä kahta mainittua runouden likaviemäriä ei olisi olemassa, mikä tahansa lakitoimisto olisi kaikista yhteiskuntamme kauppapaikoista kauhistuttavin. Mutta samoin on myös peliluolien, oikeusistuinten, arpajaistoimistojen ja porttoloiden laita. Miksi? Ehkä nämä paikat pitävät ihmismieltä pilkkanaan, ja tästä kaikesta tuleekin yhdentekevä sivuseikka, ja se selittäisi myös suurten ajattelijoiden ja suurten teeskentelijöiden yksinkertaisuuden.


”Missä kynäveitseni on?”


”Minä syön aamiaista!”


”Painu hiiteen siitä, nyt tähän kirjelmään tuli musteläikkä!”


”Hyvät herrat, nyt vaiti!”


Huudahdusten sikermä kuului juuri sillä hetkellä, kun sisään toimistoon astui vanha mies, joka sulki oven takanaan alamaisen kohteliain elkein ja sai siten itsensä näyttämään kovaonniselta. Vanhus koetti hymyillä, mutta hymy hyytyi hänen yritettyään turhaan löytää kuuden vääjäämättömän penseän kirjurin kasvoilta edes vähäisiä merkkejä ystävällisyydestä. Tulijalla oli ehkä tottumusta päätellä ihmisistä jotain, sillä hän kohdisti hyvin kohteliaan katseen pikkukirjuriin toivoen, että tältä sijaiskärsijältä voisi saada ystävällisen vastauksen.


”Hyvä herra, onko isäntänne tavattavissa?” hän kysyi.


Ilkeyksissään juoksupoika ei vastannut miesparalle, vaan naputteli vasemman käden sormilla kevyesti korvaansa kuin sanoakseen: ”Olen kuuro.”


”Mitä herra haluaa?” kysyi Godeschal ja nielaisi leivästä suuntäyden palasen, jolla olisi voinut vaikka ladata kanuunan, heilutti sitten veistään ilmassa, kohotti toisen jalkansa silmiensä korkeudelle ja nosti sen toisen päälle ristiin.


”Olen täällä viidettä kertaa”, vastasi vieras. ”Toivon saavani puhua herra Dervillen kanssa.”


”Onko kyseessä oikeusjuttu?”


”Kyllä, mutta en voi selittää asiaani kuin herra...”


”Johtaja nukkuu. Jos haluatte keskustella hänen kanssaan joistakin riita-asioista, hän työskentelee vakavissaan vasta keskiyöllä. Mutta jos haluatte kertoa asianne meille, voisimme teitä aivan yhtä hyvin kuin hän...”


Tulija ei antanut periksi, vaan katseli arasti ympärilleen kuin vieraaseen keittiöön livahtanut koira, joka pelkäsi saavansa kepistä. Asemansa ansiosta kirjurit eivät pelänneet varkaita eivätkä siis ollenkaan epäilleet myöskään miestä takissaan, vaan antoivat tämän rauhassa tarkkailla ympäristöä, josta turhaan haki katseellaan jonkinlaista istuinta voidakseen levähtää, koska oli silmin nähden väsynyt. Asianajajilla on periaatteena pitää istuinten määrä toimistoissaan vähäisenä. Tavallinen kansanmies lähtee nuristen tiehensä, kun väsyy odottamaan seisaallaan, mutta toisaalta ei myöskään sitten käytä sellaista aikaa, josta häntä – erään vanhan syyttäjän neuvon mukaisesti – voitaisiin laskuttaa.


”Minulla on ollut kunnia teille jo ennakolta ilmoittaa”, vieras vastasi, ”etten voi selostaa asiaani muille kuin herra Dervillelle, ja jään odottamaan hänen heräämistään.”


Boucard oli saanut laskunsa valmiiksi. Hän tunsi kaakaonsa tuoksuvan, nousi rottinkituolistaan ja siirtyi takan ääreen, mistä mittaili vanhusta katseellaan ja väänsi kasvoilleen sanoin kuvaamattoman halveksuvan irvistyksen. Hän todennäköisesti päätteli, että vaikka tuota asiakasta miten taivuttelisi, hänestä ei saisi riivittyä irti sentiimiäkään, ja päätti osallistua keskusteluun vain estääkseen moisen epäilyttävän aineksen pääsyn toimiston asiakaskuntaan.


”Teille kerrottiin miten asia on”, hän sanoi. ”Isäntä työskentelee vain öisin. Jos teidän asianne on vakava, kehotan teitä palaamaan kello yksi yöllä.”


Vieras katsoi pääkirjuria typertyneenä eikä hetkeen tehnyt elettäkään.


Muut kirjurit, tottuneina kaikenlaisiin mielenmuutoksiin sekä omituisiin, käräjöimishaluisille ihmisille luonteenomaisiin, joko päättämättömyydestä tai harhakuvitelmista johtuviin oikkuihin, jatkoivat ateriointiaan. He pitivät syödessään samanlaista ääntä kuin hevoset heinäaitauksessaan, eikä vierailija näyttänyt heitä enää askarruttavan.


”Minä tulen takaisin tänä iltana”, sanoi lopulta vanhus, joka sinnikkäästi halusi – kuten huonoosaiselle ihmiselle on ominaista – saattaa koko ihmiskunnan vastuuseen teoistaan.


Ainoa kurjuudessa eläville suotu keino on yrittää pakottaa Oikeus ja Hyväntekeväisyys tunnistamaan vallitsevat epäoikeudenmukaisuudet. Kun onnettomat ovat saaneet Yhteiskunnan kiinni valheista, he heittäytyvät paremmin mielin takaisin Jumalan huomaan.


”Eikö ollutkin aika kovapäinen tyyppi!” sanoi Simonnin odottamatta sen vertaa, että vieras olisi ehtinyt ovesta ulos. ”Aivan kalmankalpea.”


”Hän on joku eversti, joka haluaa kaivella jotain vanhaa asiaa”, sanoi Boucard.


”Ei, se on varmaan entinen ovenvartija”, sanoi Godeschal.


”Lyödään vaikka vetoa siitä, että hän on aatelinen”, huudahti pääkirjuri.


”Minä lyön vetoa, että se on ollut ovimies”, pani Godeschal vastaan. ”Vain ovimiehet käyttävät tuollaisia kuluneita takkeja, juuri tuollaisia öljyisiä ja alhaalta rispaantuneita kuin tuolla miekkosellamme oli yllään! Ettekö te huomanneet sen linttaan astuttuja, vuotavia saappaita tai kravattia joka ajoi paidan virkaa? Se on nukkunut siltojen alla.”


”Hän voi olla aatelistoa, mutta silti availlut ovia”, sanoi Desroches. ”Sekin on nähty!”


”Ei”, jatkoi Boucard naurunremakan keskeltä, ”minä väitän, että hän oli oluenpanija vuonna 1789 ja Tasavallan aikana hän oli eversti.”


”Minä lyön likoon yhden huvinäytöksen teille kaikille siitä, että tuo mies ei ole sotilas”, sanoi Godeschal.


”Kiinni veti”, Boucard vastasi.


”Hei herra, te herra siellä!” huusi pikkukirjuri avatessaan ikkunan.


”Mitä sinä touhuat, Simonnin?” kysyi Boucard.


”Kutsuin tuota herraa, aion kysyä häneltä onko hän eversti vai ovimies. Kyllä hänen pitäisi se tietää.”


Kirjurit purskahtivat makoisaan nauruun. Vanhus puolestaan oli jo astumassa takaisin portaisiin.


”Mitä me sanomme sille?” pelästyi Godeschal.


”Antakaa minä hoidan tämän”, sanoi Boucard.


Miesparka tuli sisään katse suunnattuna arasti lattiaan, ehkä sen takia ettei olisi paljastanut kovaa nälkäänsä, jos olisi luonut liian ahnaan katseen kohti ruokapöytää.


”Niin”, Boucard aloitti, ”me tässä ajattelimme, että voisitteko te hyväntahtoisesti kertoa meille nimenne, jotta johtaja sitten tietäisi jos...”


”Chabert.”


”Elikkä siis se eversti joka kaatui Eylaussa?” tarkisti Huré, joka ei tähän mennessä ollut sanonut mitään ja halusi ehdottomasti ehtiä heittämään ilmoille hauskan pilan.


”Kyllä, sama mies”, vastasi mies kylmän rauhallisesti. Ja poistui.


”Ohhoh!”


”Johan pomppasi!”


”Puff!”


”Ooh!”


”Aah!”


”Bumm!”


”Onpa ovela kettu!”


“Tral-lal-lal-lal-lallallaa…”


”Haudassa on!”


”Kuule Desroches, sinä pääset ilmaiseksi näytökseen”, sanoi Huré neljännelle kirjurille ja lyödä humautti tämän selkään läimäyksen, jolla olisi saanut hengiltä sarvikuononkin.


Syntyi sellainen äänten sekamelska täynnä huutoja, naurua ja kiljahduksia, että sen kuvaamiseen pitäisi käyttää kielemme koko onomatopoeettinen sanasto.


”Mihin teatteriin mennään?”


”Oopperaan!” huusi pääkirjuri.


”Ensinnäkin”, aloitti Godeschal, ”en ole puhunut teatterista mitään. Jos haluan, voin viedä teidät katsomaan rouva Saquin1 näytöstä.”


”Ei rouva Saqui ole mikään näytös”, totesi Desroches.


”Mikä sitten on näytös?” jatkoi Godeschal. ”Määritelkäämme ensin kaikki tosiasiat. Mistä löin vetoa, hyvä herrat? Huvinäytöksestä. No mikä on huvinäytös? Se on asia, jonka voi...”


”Tuolla systeemillä voitte viedä meidät katsomaan sitä kun vesi virtaa Pont-Neufin alitse!” keskeytti Simonnin.


”... jonka voi nähdä kun maksaa”, jatkoi Godeschal.


”Mutta voihan rahalla nähdä monia asioita, jotka eivät ole huvinäytöksiä. Määritelmä on epätarkka”, sanoi Desroches.


”Mutta kuunnelkaa minua nyt!” yritti Godeschal.


”Te puhutte nyt potaskaa, ystävä hyvä”, sanoi Boucard.


”No onko Curtius2 huvinäytös?” heitti Godeschal.


”Ei”, vastasi Boucard, ”se on vahakabinetti.”


”Lyön vetoa sata frangia yhtä souta vastaan”, jatkoi Godeschal, ”että Curtiuksen museossa on joukko asioita, joista muodostuu näytös. Siellä näkee erihintaisia esineitä sen mukaan mistä eri suunnista niitä katselee...”


”Ja liirumlaarum ja niin poispäin”, sanoi Simonnin.


”Varopas kuule, etten lyö sinua korville, senkin...” sanoi Godeschal.


Kirjurit kohauttivat olkapäitään.


”Sitä paitsi, ei sitä tiedä vaikka tuo vanha apina olisi huiputtamassa meitä”, jatkoi Godeschal todisteluaan, jonka muiden naurunhohotus yhä keskeytti, ”sillä jos rehellisiä ollaan, niin eversti Chabert todellakin on kuollut, ja hänen vaimonsa on mennyt naimisiin kreivi Ferraud’n kanssa, joka on korkeimman hallinto-oikeuden jäsen. Ja rouva Ferraud on meidän asiakkaitamme!”

